આ લખાય છે ત્યાં સુધીમાં ટ્રાઇને પાંચ લાખથી પણ વધુ ઈ-મેઇલ મળી ચૂકી છે. ફ્લિપકાર્ટની ઍરટેલ સાથેની સાઠગાંઠથી ફ્લિપકાર્ટની ઍપ્લિકેશન ડિલીટ કરી નાખવાની પણ ઝુંબેશ શરૂ થઈ ગયેલી. એટલે જ પરિસ્થિતિ પામી ગયેલી ફ્લિપકાર્ટે ઍરટેલ સાથેનું પોતાનું જોડાણ તોડીને નેટ ન્યુટ્રૅલિટીને ટેકો જાહેર કરી દીધો છે. કેન્દ્રીય માહિતી-પ્રસારણ પ્રધાન અરુણ જેટલીએ પણ નેટ ન્યુટ્રૅલિટીને જાળવી રાખવાની ખાતરી આપી છે. આ વિરોધ એટલોબધો વધી ગયો છે કે છેક અમેરિકામાં બેઠેલા માર્ક ઝકરબર્ગની આખી દુનિયાને ઇન્ટરનેટથી જોડવાની internet.org સર્વિસ પર પણ નેટ ન્યુટ્રૅલિટીને ભંગ કરવાના મલિન ઇરાદાના આક્ષેપો લાગવા માંડ્યા છે. એટલે એણે પણ નેટ ન્યુટ્રૅલિટીને પોતાનો ટેકો જાહેર કરી દીધો છે.